**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

**университетінің профессоры,**

**тарих ғылымдарының докторы.**

**Халық жазушысы Қабдеш Жұмаділов туралы ойға келген естеліктер**

Қазақстанның Халық Жазушысы, Мемлекеттік сыйлықтың иегері Қабдеш Жұмаділовтың есімімен алғаш рет 1970-ші жылдардың ортасында ауылдағы 8 жылдық мектептің 5-6 сыныптарында оқып жүргенде таныстым. Ауылымыз Ақеспе – 70-80 шаңырақтан тұратын Арал теңізінің солтүстік-батыс жағында, теңіздің жағасында орналасқан балықшылар ауылы. Аудан орталығы - Арал қаласынан 100 шақырымдай жерде. Аптасына екі рет ауданнан автобус қатынап тұрады. Автобус арқылы ауылға газеттер мен журналдар жеткізіледі. Әкем ауылдағы кітапханада кітапханашы болып жұмыс жасайтындықтан, кітапханаға Мәскеуден шығатын орталық газет-журналдармен бірге Алматыдан, Қызылордадан және Аралдан шығатын республикалық, облыстық, аудандық қазақ, орыс тілдеріндегі мерзімді басылымдардың бәрі де келетін. Және де сол газет – журналдардың бәрін почтальон ағай алдымен үйге әкелетін.

Шалғай ауылда тұратын болғандықтан қаладан келетін барлық ақпаратқа қызығып, қазақ тіліндегі барлық газетер мен журналдарды оқып шығатынбыз. Орыс тілдеріндегілерді оқымасақ та суреттері үшін парақтап шығатынмын. Әсіресе, мені «Жұлдыз», «Жалын», «Мәдениет және тұрмыс», «Білім және еңбек», «Ара» журналдары, «Социалистік Қазақстан», «Лениншіл жас», «Спорт» газеттері қатты қызықтыратын. Соларда басылған әңгімелер мен очерктердің бірін қалдырмай оқып шығатынмын. Бір күні «Лениншіл жас» газетінен сын – пікір мақала оқыдым. Кімнің жазғаны есімде жоқ, бірақ не туралы жазылғаны есімде қалыпты. Сын – пікір жазушы Қабдеш Жұмаділовтың «Көкейкесті» романына қатысты жазылған екен. Автор романнан қысқа үзінділер келтіре отыра, кәдімгідей сынаған екен. Неге екенін білмеймін, сын мақаланы бірнеше рет оқып шықтым. Ал содан кейін Қабекеңнің сол романын іздеп жүріп, оқып шықтым. Сол кезден бастап, Қабдеш Жұмаділов және оның «Көкейкесті» романы есімде қалыпты. Мен осылайша, Алматыдан өте алыстағы ауылда жүріп Қабдеш Жұмаділов есімімен таныстым.

Кейіннен Қабекеңмен жылына бірнеше рет бір дастарқанда отырып дәмдес боламын деп, Арман деген үлкен ұлымен және үлкен келіні Махаббатпен курстас боламыз деп, оның Мағжан атты немересіне жұбайым Бақытгүл кіндік шеше болады деп кім ойлаған. Көбінесе, немересі Мағжанның туған күнінде Арманның отбасында жиналамыз.

Қабекеңнің қандай балажан болғанын білмеймін, ал немерелерінің алдында жасына қарамай, ол да солардың бірі болып, ойнап кетуші еді. Немерелерінің бал тіліне, алғашқы сөздері мен жасаған іс-әрекеттеріне тоймай жүретін. Талай рет немересі Мағжанның тілі шыға бастаған кезде айтқан сөздерін біздерге қайталап айтудан жалықпайтын. Атасы немересінен «-Үлкейгенде қандай машина аласың», - десе Мағжан тілі былдырлап: « - Мерседес», - депті. Атасы «Машинаңа кімдерді мінгізесің», - десе, «-Алдына Бәку мама, артына атам мен әжем», - деп жауап береді екен. Және немересінің сондағы сөздері мен оның логикасына өзі де риза күйде қарқылдап күліп алушы еді. Бәку мама дегені менің жұбайым, Мағжанның кіндік шешесі.

Жәнібек деген кіші ұлының қыздары да атасына өте жақын болатын. Олар осында 1-2 сыныпта оқып, әке-шешесінің қызметімен оқуларын Америкада жалғастырып жатты. Мұнда шахмат үйірмесіне қатысып жүрген немерелері АҚШ-та мектепішілік не мектепаралық жарыстарда жеңімпаз болғанын естігенде, Қабекең оларды тура Америка чемпионы атағын жеңіп алғандай қуанды. Тіпті, өзі барып көріп келгендей, немерелерінің қалай чемпион болғанын, қарсыластарын қалай жусатып жеңгенін дастарқан басында әзілдей отыра, сүйсіне әңгімелейтін.

Ол кісі немерелерінің қызықтары мен қылықтары туралы әңгімелегенде, әрбір сөзден немереге деген махаббаты мен сүйіспеншілігі, мейірімі анық байқалып тұратын. Мүмкін, немерелері оның көп бақытының бірі шығар деп ойлаймын.

Арманның отбасындағы көп отырыстарда Қабекеңнен қазіргі қазақ әдебиеті жөнінде көп сұрақтар қойып, пікірін білмек болғанда, онша көп әңгіме айтпайтын. Тек бір отырыста ғана шешіліп сөйлегені бар. Қазіргі күнді суреттейтін романдар неге жазылмайды деген сұрағыма, кең түрде жауап берді. Сондағы айтқанынан ұққанымыз: «Нарыққа көшкен кезде бұрынғы адамдардың адамшылығын көрсететін қасиеттер екінші қатарда қалып, бірінші қатарға тек баюды мақсат еткен адамдар шықты. Олардың көбінде адами қасиеттерге жат – алдау, арбау, ұрлау, тонау, зорлық, қорқыту, үркіту секілді жаман әдеттер басым. Ондай адамдар әдеби образ (бейне) бола алмайды. Сол себепті де бүгінгі күндерді суреттейтін романдар жазылып жатқан жоқ», - деген классиктің сөздерінен кейін, басқа сұрақтар қоймайтын болдық. Қабекеңнің тағы бір айтқан сөзі есімде. «Қазіргі мына жылдамдығы құстай ұшқан заманда қалың романдар оқыла бермейді. Оқырмандарды да аяу керек. Олар көбінесе қазір аз көлемдегі қысқа әңгімелерді көп оқиды. Мен соңғы жылдарды бүгінгі өмірді бейнелейтін қысқа әңгімелер жазуға көштім», - деп ағынан жарылғаны бар.

Сөйтіп, соңғы он –он бес жыл бойы Қабекеңнің бүгінгі күннің өзекті мәселелерін көтерген көптеген әңгімелері газеттерде, әсіресе «Жас Алашта» жиі жарияланып тұрды. Бірде мен ол кісіге керемет бір әңгімеге арқау болар әрі танымдық, әрі терең мәндік сипаты бар оқиғаның қысқаша мазмұнын әңгімелеп бердім де, Қабеке осыны неге әңгіме қылып жазбасқа дедім. Ол әңгімемді мұқият тыңдап алды да, «Соған ұқсас менің бір әңгімем алдыңғы жылы шыққан, соны оқырсың», - деді. Әңгімесін іздеп тауып оқысам, әсері мен айтқан әңгімеден де қутты екен. Әңгіме атауы есімде жоқ, мазмұны мынадай: «Бір кәрі орыс кемпірі қазақ жігітінің «Джип» мінген машинасының астына өзі түсіп, қайтыс болады. Өлген кемпірдің қалтасынан табылған бір тілім қағазда «Машина астына өзі түскенін және машина иесінің оны дұрыстап жерлеп беруін» өтінген екен. Иманы түзу қазақ жігіті кемпірдің бар жазғандарын орындап береді». Әңгімені оқып шығып, адамдардың әр түрлі болатынына, кемпірдің ұлы мен қызының анасының үйін алдап сатып жібергеніне, орыс кемпірдің далада қалып, бұл өмірден түңілген ана байғұстың өлімді таңдағанына, тәуір машина мінген мұсылман баласының көлігінің астына саналы барып түскеніне және иманды жігіттің кемпір аманатын толық орындағанына, міне осылардың бәрін оқып шығып, шынында да адамдардың қандай болып кеткеніне күйінесің.

Қабекеңнің бір айтқан сөзі бар еді, «бүкіл әңгімелерімнің оқиғалары - өзім көрген, куәгер болған, былайша айтқанда, қолмен ұстаған дүниелерім». Оның соңғы жылдары жазған әңгімелерінің саны жүз болмаса да, 80-ге жуықтау еді. Солардағы әңгімеге сюжет болған оқиғалардың бәрі дерлік жазушының көзбен көріп, басынан кешіргендері.

Сондай әңгіменің бірі – қазіргі мектептердегі тәрбие беріп жүрген мұғалималарға қатысты болып келеді. Әңгімені оқып шығып, пікірімізді білдіргенде Қабекеңнің өзінің басынан өткерген оқиғасы екен. Төрт ұлының біреуі бірнеше сыныптастарымен болмашы бірдеме жасағаны үшін ата-аналар жиналысына, мектептің педагогикалық кеңесіне шақырылады. Мектеп ұжымы жүз пайыздай әйелдер қауымы, оқушылардың да ата-анасы ретінде шешелері жиналысқа қатысады. Тек әкесі ретінде жалғыз ер адам – Қабекең қатысқан екен. Осы жағдайды негізге ала отыра, Қабекең мектептегі үлкен мәселені тілге тиек етіп, оны жалпы қоғамдық проблемаға дейін жеткізеді.

Қабекеңнің әрбір баспа бетін көріп жарияланған әңгімесінің қазіргі күндердегі қазақ қоғамындағы ең өзекті, көкейкесті мәселелерге арналғанын аңғаруға болады. Әңгімелерінің санына қарап, классик жазушының қазақ қоғамындағы қаншама келеңсіз мәселелерді әдебиет арқылы көтергенін, жететін жеріне жеткізгенін көруге болады. Бір кездері бір атақты жазушының: «Жазушы – ол, адам жанының емшісі, адамзат қоғамның тазалықшысы» деген айтқан ойының ақиқатын Қабекеңнің әр әңгімесін оқып шыққаннан кейін түсінгендей боласың. Басқаларды қайдам, өзім дәл сондай сезінем. Әр әңгімені оқып шыққаннан кейін бірнеше күн бойы әңгіменің әсерінде жүріп, неге олай болды, неге бұлай болды екен деген сауалдарға өзім жауаптар іздей бастағандай боламын. Мүмкін, оқырмандарына ой салып, ішкі жан дүниесіне әсер ету, жазушының құдіреттілігі шығар. Мұндай құдіреттілік жазушының әр әңгімесінен байқалып тұрады.

Қабекең өзі әңгіме айтқанда, жазғандай етіп, шебер айтатын. Мақал мен мәтелдерді қоса отыра дәмнің тұзын келтіргендей, әңгіменің шырайын келтіріп, керемет айтып беруші еді. Әңгіме айтып отырған кезде біреу киліге кетсе, бар ашу мен ызасы қабағынан байқалып тұратын. Ал, әзілді әңгімелер айтқан кезде кейіпкерінің күлкілі іс-әрекеттерін суреттей отыра, өзі рахаттанып күліп алатын.

Жазушы Қабдеш Жұмаділовтың шығармаларының бір бөлігін тарихи тақырыптарға арналған туындылары құрайды. 1950-ші жылдардың басында қазақтың кәсіби тарихшысы, тарих ғылымдарының докторы, профессор Е.Бекмахановтың Кенесары Қасымұлының қозғалысына қатысты монографиясы сыналып, өзі 25 жылға Сібірге айдалғаннан кейін, тарихшыларымыз төңкеріске дейінгі ел тарихын зерттеуден қашқақтап, негізінен партия тарихының, Кеңестік кезеңдегі бесжылдықтар тарихының мәселелерімен айналысып кетті. Сөйтіп, қалың ел өзінің арғы тарихынан көз жазып қалып еді. Сол кезде тарихшыларымыз айта алмаған, жаза алмаған дүниелерді әдебиет арқылы жазушылар қолға алады. Алғашқы боп қазақ әдебиетінде тарихи тақырыпты Ілияс Есенберлин көтеріп, «Алмас қылыш»(1971), «Жанталас»(1973), «Қаһар»(1969) романдарын дүниеге келтірді. Қазақ халқына бұл трилогияның қалай әсер еткені жөнінде талай айтылды. Сол кезде 30 жастан жаңа асқан жас жазушы Қабекең бұл кітаптардың жазылу тарихының басы-қасында жүреді. Көп нәрсені үйренеді, ұғынады, түсінеді.Үш кітаптың хронологиясы XV-XIX ғасырлар аралығын қамтып, нагізгі тақырыптары – Қазақ хандығының құрылуы мен күшеюі, Қазақ-жоңғор қатынастары және Кенесары бастаған ұлт-азаттық қозғалысы болды. Одан кейінгі «Алтын Орда»(1982-1983) трилогиясы XIII-XV ғасырлар аралығын қамтыды.

Қазақ әдебиетіндегі жаңадан салынған сүрлеуді кең жолға айналдыруды Қара сөздің қас жүйрігі атанған Қабдеш Жұмаділов та басқа жазушылармен бірге белсене кіріседі. Сүрлеуді кең жолға айналдырады және сол жолда өз белгілерін қалдырып үлгереді. Қабекеңнің «Тағдыр» (1988) атты романы XIX ғасырдың екінші жартысындағы қазақ жерінің Ресей мен Қытай империялары арасында бөлініске түсуі мен жергілікті халықтың шекара сызығының екі жағында қалуы жөнінде баяндаса, қос кітаптан тұратын «Дарабоз» (1994-1996) атты тарихи романы XVIII ғасырдағы қазақ-жоңғар соғыстарындағы қазақ батырларына арналады. Осы романы арқылы Қабекең қазақ жерінің азаттығы үшін күрескен Қаракерей Қабанбай батыр мен оның қарулас серіктері мен үзеңгілес достарына әдебиет арқылы ескерткіш орнатып, халықтың жадына олардың есімдерін мәңгілікке сіңіреді. «Атақ та, абырой да - еңбекте» деген ұранды оқушы едік. Бұл жай ғана айтыла салған ұран емес, өмірдің өзінен алынғанын Қабекеңнің өмірбаянынан көруге болады.

1990-шы жылға дейін жазушы Қабдеш Жұмаділов десең, ойға бірден оның көп туындылары ішінен «Соңғы көші» түсетін. Одан кейінгі жылдары «Тағдыр» романы қатар айтылатын. Ал соңғы кездері Қабекеңнің аты аталса, ойға «Дарабоз» бірден келеді. Қалың оқырмандардың ыстық ықыласын алған бұл дүниелер автордың атағы мен абыройын одан әрі асқақтата түсті. «Соңғы көш» кітабы арқылы Қабдеш Жұмаділов қазақ әдебиетіндегі өз орнын таңдап алып, барлық қазақ оқырмандарының сүйікті жазушыларының біріне айналды. Оқырмандары көп жазушы болды. «Тағдыр» романы Қабекеңді 1990 жылы Мемлекеттік сыйлықтың иегері етса, 1998 жылы президент жарлығымен Қабдеш Жұмаділовке «Қазақстанның халық жазушысы» атағы беріледі. Халықтың қошеметі, Мемлекеттік сыйлық, президенттің «Халық жазушысы» деген атағы, көптеген орден-медальдар, міне, осылардың бәрі жазу үстелінде өткізген ұйқысыз түндердің, көз майын тауысқан ізденістер мен шығармашылық жұмыстардың өтеуі дер едім. Осылайша, Қабекеңнің атағы да, абыройы да тек еңбекпен, жазумен келді.

Қабекеңнің күтпеген жерден қайтыс болуы отбасы мен ағайын-туысының ғана емес, бүкіл қазақ халқының, жазушының қалың оқырмандарының ортақ қайғысы болды. Пандемия кезіндегі қатаң шараларға қарамастан жазушымен қоштасу үшін оның есік алдындағы алаңда өткен қаралы митингіге аяғы жеткен алматылықтар симай кетті. Бұл да өз оқырмандарының сүйікті жазушысына, қаламгер достары мен соңынан қалам ұстап ерген іні-бауырларының «Қара сөздің қас жүйрігіне» көрсеткен соңғы парыздарының бірі болатын.

Әрбір ақын мен жазушының әр кітабы – олардың артына қалдырған ескерткіші іспетті болса, халық жазушысы Қабдеш Жұмаділовтың жиырмаға жуық жарық көрген кітаптары оның артында қалдырған жай ескерткіш емес, пирамида деуге болады. Қабекеңнің оқырмандары бар кезде оның есімі ешқашан ұмытылмайды.